ก.ท่องเที่ยวฯ เผยยอดนทท.ต่างชาติ 8 เดือนโตเกือบ 10% แตะ 25.8 ล้านคน
ก.ท่องเที่ยวฯ เผยยอดนทท.ต่างชาติ 8 เดือนปี 61 เพิ่มขึ้น 9.94% มาที่ 25.8 ล้านคน สร้างรายได้รวม 1.35 ล้านลบ.
21 ก.ย. 2561

นายพงษ์ภาณุ เศวตรุนทร์ ปลัดกระทรวงการท่องเที่ยวและกีฬา เผยสถานการณ์ท่องเที่ยวในช่วง 8 เดือนแรกของปีนี้ (ม.ค.-ส.ค.61) มียอดนักท่องเที่ยวชาวต่างชาติจำนวนทั้งสิ้น 25,886,325 คน ขยายตัวเพิ่มขึ้น 9.94% จากช่วงเดียวกันของปีก่อน และสร้างรายได้รวม 1,350,317.90 ล้านบาท ขยายตัวเพิ่มขึ้น 12.85% จากช่วงเดียวกันของปีก่อน
ขณะที่สถานการณ์ท่องเที่ยวในเดือน ส.ค.61 มียอดนักท่องเที่ยวชาวต่างชาติจำนวน 3,228,595 คน ขยายตัวเพิ่มขึ้น 3.04% จากเดือนเดียวกันของปีก่อน โดยเป็นการขยายตัวของนักท่องเที่ยวเกือบทุกภูมิภาค ในจำนวนนี้เป็นนักท่องเที่ยวจากภูมิภาคเอเชียตะวันออกมากที่สุด 2,206,577 คน รองลงมา ได้แก่ นักท่องเที่ยวภูมิภาคยุโรป เอเชียใต้ ตะวันออกกลาง อเมริกา โอเชียเนีย และแอฟริกา ตามลำดับ
สำหรับนักท่องเที่ยวที่มีจำนวนมากที่สุด 10 อันดับแรก ประกอบด้วย จีน มาเลเซีย ญี่ปุ่น เกาหลี ลาวอินเดีย ฮ่องกง เวียดนาม สิงคโปร์ และสหราชอาณาจักร ตามลำดับ ขณะที่การใช้จ่ายของนักท่องเที่ยวระหว่างเดินทางท่องเที่ยวประเทศไทย ก่อให้เกิดรายได้ 168,045.87 ล้านบาท ขยายตัวเพิ่มขึ้น 2.79% จากช่วงเดียวกันของปีก่อน สำหรับนักท่องเที่ยวที่สร้างรายได้สูงสุด 10 อันดับแรก ประกอบด้วย จีน มาเลเซีย ญี่ปุ่น เกาหลี สหราชอาณาจักร ฮ่องกง อินเดีย สหรัฐอเมริกา ออสเตรเลีย และลาว ตามลำดับ
ด้านสถานการณ์ท่องเที่ยวชาวไทยเที่ยวไทยในเดือน ก.ค.61 มีชาวไทยเดินทางท่องเที่ยวภายในประเทศจำนวน 13,155,943 ล้านคน/ครั้ง ขยายตัวเพิ่มขึ้น 2.38% จากช่วงเดื่อนเดียวของปีก่อน และการใช้จ่ายเพื่อการท่องเที่ยวของชาวไทย คาดว่าจะก่อให้เกิดรายได้ 86,119.50 ล้านบาท ขยายตัวเพิ่มขึ้น 6.60% จากช่วงเดือนเดียวกันของปีก่อน